Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 208/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Ceylon Cinnamon”

EU-nro: PGI-LK-02298 – 5.3.2017

SAN ( ) SMM (X)

1. [SAN:n tai SMM:n] nimi tai nimet

”Ceylon Cinnamon”

2. Jäsenvaltio tai kolmas maa

Sri Lanka

3. Maataloustuotteen tai elintarvikkeen kuvaus

3.1. Tuotelaji

Luokka 1.8 Muut liitteeseen I kuuluvat tuotteet (mausteet jne.) ja luokka 2.10 Eteeriset öljyt

3.2. Kuvaus 1 kohdassa nimetystä tuotteesta

Ceylon Cinnamon ‐kaneli on kasviperäinen tuote, jota käytetään pääasiassa mausteena. Ceylon Cinnamon ‐tuotteet valmistetaan Cinnamomum zeylanicum Blume ‐puusta, joka on kotoperäinen kasvi Sri Lankassa (Ceylonissa).

Ceylon Cinnamon ‐kanelin maku on makeahko, ja siinä on sitruksinen, hunajavivahteinen tuoksu. Väri vaihtelee vaaleanruskeasta hieman punertavaan, kun taas jauhetun kanelin väri vaihtelee kullankeltaisesta ruskeaan.

Ceylon Cinnamon ‐tuotteiden raaka-aineet ovat Cinnamomum zeylanicum Blume ‐puun kuori ja lehdet. Kuori on erityisen ohutta, hienoa ja pehmeää, minkä vuoksi kanelitangot ovat hauraita ja rakenteeltaan pehmeitä. Kuori on väriltään vaaleanruskeaa ja maultaan makeaa, ja siinä on sitruksinen vivahde. Puun kumariinipitoisuus on alle 0,004 prosenttia, ja haihtuvien öljyjen kanelialdehydipitoisuus on 8–70 prosenttia.

Ceylon Cinnamon ‐kanelia on saatavilla useissa eri muodoissa, joita ovat seuraavat:

i) Tangot

Tangot ovat aikuisten kanelipuiden runkojen sisemmästä kuoresta leikattuja palasia, jotka kuivatetaan ensin auringossa (ei suorassa auringonvalossa), jolloin ne käpristyvät rullalle, ja yhdistetään sen jälkeen tangoiksi asettamalla palaset limittäin toistensa sisään. Rullien sisälle jäävä tyhjä tila täytetään pienillä kanelipuun sisäkuoren palasilla. Näin muodostuvien kanelitankojen pituus on noin 1050 mm ± noin 50 mm. Kosteuspitoisuus saa olla enintään 15 prosenttia. Haihtuvien öljyjen pitoisuus on vähintään yksi prosentti kuiva-aineesta. Väri vaihtelee välillä CC4–CC9. Haihtuvien öljyjen kanelialdehydipitoisuus on 50–70 prosenttia. Tuotteen säilyvyysaika on kahdesta kolmeen vuotta.

ii) Leikatut tangot

Leikatut tangot valmistetaan kanelitangoista, jotka leikataan vaadittuun pituuteen (20–525 mm). Leikatut kanelitangot luokitellaan halkaisijan, värin sekä kosteuden aiheuttamien punaruskeiden laikkujen esiintymisen mukaan. Kosteuspitoisuus saa olla enintään 15 prosenttia. Haihtuvien öljyjen pitoisuus on enintään yksi prosentti kuiva-aineesta. Haihtuvien öljyjen kanelialdehydipitoisuus on 50–70 prosenttia. Väri vaihtelee välillä CC4–CC9. Tuotteen säilyvyysaika on kahdesta kolmeen vuotta.

iii) Jauhe

Ceylon Cinnamon ‐jauheen väri vaihtelee ruskeasta (CC10) kullankeltaiseen (CC5). Jauhe valmistetaan sisemmän kuoren palasista. Haihtuvien öljyjen pitoisuus on vähintään 0,5 prosenttia kuiva-aineesta. Haihtuvien öljyjen kanelialdehydipitoisuus on 50–70 prosenttia. Tuotteen säilyvyysaika on kahdesta kolmeen vuotta.

iv) Lehtiöljy

Ceylon Cinnamon ‐öljyä saadaan kuoren keräämisen jälkeen yli jäävistä lehdistä ja oksista vesihöyrytislaamalla. Öljyn väri voi vaihdella hyvin vaaleasta keltaisesta (CC1) meripihkanväriseen (CC7). Kanelialdehydipitoisuus on 8–40 massaprosenttia. Taitekerroin vaihtelee välillä 1,527–1,540 ja suhteellinen tiheys välillä 1,034–1,54 lämpötilan ollessa 28 °C. Tuotteen säilyvyysaika on kaksi vuotta.

v) Kuoriöljy

Ceylon Cinnamon ‐kuoriöljyä saadaan kanelipuun kuoresta tislaamalla. Tämän tuotteen kanelialdehydipitoisuus on 30–70 prosenttia, ja sen väri vaihtelee vaaleankeltaisesta (CC2) meripihkanväriseen (CC7). Kanelialdehydipitoisuus on 30–50 massaprosenttia. Taitekerroin vaihtelee välillä 1,555–1,580 ja suhteellinen tiheys välillä 1,01–1,03 lämpötilan ollessa 28 °C. Tuotteen säilyvyysaika on kaksi vuotta.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Ceylon Cinnamon ‐tuotteiden tuotantovaiheiden on tapahduttava yksilöidyllä maantieteellisellä alueella. Tuotantovaiheisiin kuuluvat

— kasvin lisääminen

— viljely

— viljelmän hoito

— kerääminen

— jalostus

— luokittelu.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tangot, leikatut tangot ja jauhe

— Tuote pakataan leikkaamisen ja jauhamisen jälkeen juutti-, paperi-, puuvilla- tai polyeteenipusseihin tai elintarvikekäyttöön sopiviin alumiinifolio- tai muihin pakkauksiin. Pakkaukset on suljettava tiiviisti, jotta sisältö ei ime kosteutta itseensä.

— Tuote on säilytettävä huoneenlämmössä ja kuivissa tiloissa, joissa on hyvä ilmanvaihto, jotta estetään kemiallinen ja mikrobiologinen kontaminaatio.

— Kosteus: alle 15 prosenttia. Ei suoraa auringonvaloa.

Kuori- ja lehtiöljy

Jotta pakkaukseen ei jää tilaa ilmalle, kuori- ja lehtiöljy asetetaan saataville lasipakkauksissa tai epoksipinnoitetuissa metallipakkauksissa, joiden on oltava ilmatiiviitä. Pakkauksen materiaali ei saa vaikuttaa tuotteeseen, ja sen on suojattava tuote suoralta auringonvalolta. Ostaja ja toimittaja voivat sopia keskenään myös muista pakkauksista, kunhan käytettävä pakkaus suojaa öljyä suoralta auringonvalolta.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Pakattaessa tuote kuluttajille toimittamista varten siihen lisätään merkintä ”Ceylon Cinnamon”. Jokaisessa Ceylon Cinnamon ‐pakkauksessa on oltava nähtävillä valmistajan rekisteröintinumero.

Ceylon Cinnamon ‐tangoista valmistetun jauheen (ihmisravinnoksi tarkoitetun tuotteen) merkintöjä koskevien pakollisten erityissääntöjen mukaan on ilmoitettava seuraavat tiedot:

— valmistajan tai pakkaajan nimi, liike- tai tuotenimi sekä osoite

— erä- tai koodinumero

— nettomassa

— tuotteen luokka (jos sovellettavissa)

— alkuperä: Sri Lanka.

4. Maantieteellisen alueen tarkka rajaus

Maantieteellinen alue on yhteensä 65 651 km2 ja käsittää koko Sri Lankan saaren. Saarella vallitsevat yhtenäiset ilmasto- ja maatalousolosuhteet, joita määrittävät alueelle ominaiset kahdesti vuodessa toistuvat monsuunijaksot ja niiden mukanaan tuomat sateet, säännöllisinä toistuvat aurinkoiset jaksot sekä samanlaisina pysyvät maaperän ominaisuudet ja muut maatalouteen liittyvät erityispiirteet. Nämä olosuhteet vallitsevat vain alueilla, jotka sijaitsevat 10–700 metrin korkeudella merenpinnasta. Kanelia, jota ei ole tuotettu määritellyllä korkeudella merenpinnasta ja vaatimusten mukaisesti, ei saa toimittaa myyntiin Ceylon Cinnamon ‐kanelina.

5. Yhteys maantieteelliseen alueeseen

Ceylon Cinnamon ‐tuotteiden rekisteröintipyyntö perustuu tuotteiden luonteeseen, ominaisuuksiin ja maineeseen.

5.1. Maantieteellisen alueen erityisyys

Ympäristötekijät

Maantieteellisellä alueella vallitsevat tietyt pinnanmuotoon ja ilmastoon liittyvät olosuhteet, jotka soveltuvat Ceylon Cinnamon ‐kanelin valmistukseen käytettävien puiden viljelyyn. Ceylon Cinnamon ‐kanelia kasvatetaan erilaisissa olosuhteissa: vyöhyke ja siten myös olosuhteet vaihtelevat kuivahkosta kosteaan, ja maaperä Sri Lankassa voi olla hienoa vaaleaa hiekkaa, hiuemaata tai lateriittista tai sorapitoista maata.

Lämpötila on yleensä 25–32 °C. Alueen vuotuinen sademäärä on 1 250–3 500 mm. Sri Lankassa on kaksi monsuunien välistä kautta eli yhteensä neljä vuodenaikaa sekä trooppinen ilmasto, johon kuuluvat selkeästi erottuvat kuivat ja sateiset kaudet. Ceylon Cinnamon ‐kanelin valmistukseen käytettäviä puita kasvatetaan kaikkialla Sri Lankan saarella 10–700 metrin korkeudella merenpinnasta.

Inhimilliset tekijät

Ceylon Cinnamon ‐kanelipuita on viljelty ja kanelia jalostettu jo muinaisista ajoista lähtien, ja siksi koko viljelyprosessi pohjautuu vuosikausien perinteeseen ja kokemukseen. Taidot ja tekniikat opitaan perheenjäseniltä, jotka työskentelevät yhdessä ryhminä.

Ceylon Cinnamon ‐kanelipuiden kasvatukseen kuuluu eri vaiheita, joilla pyritään parhaaseen mahdolliseen laatuun ja satoon:

— Henkilöitä, jotka valmistavat tangot, kutsutaan oppineiksi kuorijoiksi tai kaneliteknikoiksi. Kuorija on se, joka päättää parhaan ajankohdan keruulle. Kun kasvin kehitysvaihe ja ilmaston kosteusolosuhteet ovat sellaiset, että ne mahdollistavat mahdollisimman korkealaatuisten Ceylon Cinnamon ‐tuotteiden valmistuksen, kuorijat aloittavat keruun irrottamalla sisemmän kuoren, joka irtoaa helposti puisesta ytimestä. Näin varmistetaan kuoren runsaan öljymäärän säilyminen.

— Kerääjille on kehittynyt taitotietoa, jonka ansiosta he tunnistavat parhaiten soveltuvat puut ja valikoivat ne leikattaviksi, ja he käyttävät työssään erityisiä työkaluja. Näiden työkalujen, erityisesti keththa- ja sooruna koketha -nimisten välineiden, avulla he leikkaavat kanelipuun rungon siten, että Ceylon Cinnamon ‐tangot ovat paksuudeltaan ja pituudeltaan määritellyn mukaisia.

— Kuorijat kuorivat ulomman kuoren teräksisellä kuorintatyökalulla käyttäen hellävaraista ja taidokasta tekniikkaa välttääkseen vahingoittamasta sisempää kuorta. Tämän jälkeen kuori hangataan kauttaaltaan messinkisellä tangolla, jotta se irtoaa puun rungosta.

— Kuorijat keräävät kaarevat sisäkuoren palat ja täyttävät ne muilla kuorenpaloilla muodostaakseen 107 cm pituisia tankoja, jotka mitataan tähän tarkoitetulla kepillä, jonka nimi on Pethi Kotuwa.

— Tankoja kuivatetaan ensin noin 24 tuntia, minkä jälkeen ne puristetaan ja rullataan käsin, jotta ne ovat kauttaaltaan tasapaksuja. Tämän jälkeen tangot luokitellaan ja kuivatetaan toisen kerran: ne jätetään kuivumaan 6–10 päivän ajaksi, jotta kosteuspitoisuus laskee alle 15 prosentin. Tangot ilmakuivataan pingotettujen köysien varassa tai tähän tarkoitetuissa erityisissä telineissä, jotka sijaitsevat katon lähellä, sillä siellä ilma kiertää hyvin.

— Ceylon Cinnamon ‐tangot ja leikatut tangot luokitellaan perinteisen srilankalaisen luokittelujärjestelmän mukaan johonkin seuraavista ryhmistä: Alba (halkaisija noin 6 mm, hauras rakenne), Continental (halkaisija noin 16 mm, rakenteeltaan vähemmän hauras; ryhmään kuuluu kuusi alaluokkaa), Mexican (halkaisija alle 19 mm; tähän luokkaan kuuluvaa kanelia käytetään pääraaka-aineena useissa meksikolaisissa ruoissa; sen makeassa ja lämpimässä maussa on sitruksisia vivahteita) sekä Hamburg (halkaisija alle 33 mm; tätä kanelia pidetään paksumpana ja tummempana kuin muihin luokkiin kuuluvia kaneleita).

Näiden tekniikoiden ansiosta öljy ja kosteus pääsevät siirtymään puun ytimestä sisempään kuoreen ja tätä kautta myös Ceylon Cinnamon ‐kaneliin. Tämä parantaa Ceylon Cinnamon ‐kanelin laatua ja erityisesti sen voimakkaita aistinvaraisia ominaisuuksia.

Maine

Ceylon Cinnamon ‐kanelin kaupasta on merkintöjä peräti muinaisen Egyptin, Babylonian, Arabian, Venetsian, Kreikan ja Rooman ajoilta.

Arabit hallitsivat kanelikauppaa ja pitivät tuotteen alkuperän salassa varmistaakseen monopolinsa säilymisen. Tämän arvokkaan mausteen tuotantopaikka kerrottiin ensimmäisen kerran vasta 1200-luvulla arabialaisessa aikakirjassa nimeltä ”Monument of Places and History of God’s Bondmen” (paikkateos ja jumalan palvelijoiden historia). Tuolloin kanelia pidettiin arvokkaampana kuin kultaa.

Ei ole epäilystäkään siitä, että Ceylon Cinnamon on maailman hienointa. Alkuperäisten merkintöjen mukaan sitä on pidetty suuressa arvossa 1300-luvun puolivälistä lähtien, ja se on yksi harvoista merkittävistä tämän saaren kotoperäisistä tuotteista. Arabikaravaanien ansiosta kaneli tuli tunnetuksi roomalaisille, jotka maksoivat tästä tuoksuvasta mausteesta Roomassa kahdeksaa Englannin puntaa vastaavan summan paunaa kohden. Niinpä Ceylonin saarta (jota De Barras on kutsunut kanelin äidiksi) ei suotta kutsuta kanelisaareksi. (Ferguson, 1887)

Encyclopaedia Britannica ‐tietokirjan vuoden 1911 painoksessa todettiin, että kyseisestä lajista muissa paikoissa valmistettu kaneli ei yllä Ceylonin saarella kasvatetun kanelin tasolle. Erotuksena mainittiin, että korkealaatuinen Ceylon Cinnamon ‐kaneli on ohutta ja sileää puunkuorta, joka on väriltään kellertävänruskeaa ja erittäin tuoksuvaa ja jonka maku on omintakeisen makea, lämmin ja miellyttävän aromaattinen.

New Food Magazine julkaisi vuonna 2019 Priyashanthan kirjoittaman Ceylon Cinnamon ‐kanelia käsittelevän artikkelin, jossa korostettiin tuotteen korkeaa laatua ja hyviä ominaisuuksia ja jossa käsiteltiin erityisesti Ceylon Cinnamon ‐kanelin ja kassiakanelin eroja.

Dokumentissa ”Essential Oil Industry in Sri Lanka” käsitellään eteerisiä öljyjä Sri Lankassa ja tarkastellaan Ceylon Cinnamon ‐kanelin historiaa ja tunnettuutta sekä kuvaillaan siitä valmistetun öljyn hyviä puolia. Dokumentin kehitteli Sri Lankan Moratuwan yliopiston kemian- ja prosessitekniikan tiedekunta, ja se valmistui vuonna 2014. Dokumentti on katsottavissa kolmiosaisena tunnetuilla videojakeluverkkosivustoilla.

Tänä päivänä esimerkiksi Malesian Petronas-kaksoistorneissa tai Hongkongissa sijaitsevat huippuravintolat tarjoavat Ceylon Cinnamon ‐kanelia osana päivällistä tai Ceylon Cinnamon ‐kanelilla höystettyjä churros-leivonnaisia aamiaiseksi. Washington D.C.:ssä sijaitsevat hotellit tarjoavat kofeiinitonta Ceylon Cinnamon ‐mausteteetä huoneeseen tilattavan päivällisen ruokalistalla. Penzeys Spices ‐yrityksen viimeksi vuonna 2020 päivitetyllä verkkosivustolla on useita reseptejä, joissa käytetään Ceylon Cinnamon ‐tankoja tai ‐jauhetta.

5.2. Tuotteen erityisyys

Ceylon Cinnamon ‐kaneli valmistetaan Cinnamomum zeylanicum Blume ‐puusta, joka on viljelty kanelipuulaji ja kotoperäinen Sri Lankassa.

Kaikille Ceylon Cinnamon ‐kanelin jalostetuille muodoille on ominaista aromien intensiivisyys, hieno ja makeahko maku, sitruksinen aromi, jossa on kevyitä hunajan vivahteita, sekä öljypitoisuus (tangoissa, kuoressa ja jauheessa).

Cinnamomum zeylanicum Blume ‐puun kuori on erityisen ohutta, hienoa ja pehmeää, minkä vuoksi kanelitangot ovat hauraita ja rakenteeltaan pehmeitä. Kuori on väriltään vaaleanruskeaa, sen maku on makea, ja siinä on sitruksinen vivahde. Kassiakaneli on Ceylon Cinnamon ‐kaneliin verrattuna tummemman ruskeaa, paksua ja kovaa ja maultaan latteaa.

Ceylon Cinnamon ‐kanelissa on kaikissa muodoissaan vain jonkin verran tai vähän kanelialdehydiä ja hyvin vähän kumariinia verrattuna kassiakaneliin, jossa on erittäin paljon molempia näitä yhdisteitä.

5.3. Syy-seuraussuhde maantieteellisen alueen ja tuotteen erityislaadun, maineen tai muun ominaispiirteen välillä

Ceylon Cinnamon ‐kanelilla on ympäristötekijöiden ja Sri Lankalle perinteisten inhimillisten tekijöiden ansiosta tiettyjä ominaisuuksia ja erityispiirteitä, ja lisäksi sillä on vuosisatoja vanha maine, joka on syntynyt valmistusmenetelmien katkeamattoman perinteen myötä.

Ceylon Cinnamon ‐kanelin poikkeuksellinen aromien voimakkuus ja kevyen makea tuoksu ovat yhteydessä maantieteellisen alueen erityisiin pinnanmuoto- ja ilmasto-olosuhteisiin (sademäärän, korkeuden ja lämpötilan yhdistelmä) sekä paikallisiin valmistusmenetelmiin.

Ceylon Cinnamon ‐kanelin erityiset kemialliset ja aistinvaraiset ominaisuudet liittyvät keruukausiin, jotka riippuvat touko–syyskuulle ajoittuvasta lounaismonsuunista ja joulu–helmikuulle ajoittuvasta koillismonsuunista, sekä perinteiseen tietämykseen kanelipuiden keruusta, kuorinnasta ja kuivattamisesta ja tankojen valmistuksesta.

Tangot luokitellaan halkaisijan sekä kosteuden aiheuttamien punaruskeiden laikkujen esiintymisen mukaan. Luokat ovat Alba, Continental, Mexican ja Hamburg, ja kukin näistä luokista jakautuu edelleen alaluokiksi. Luokittelu ei perustu väriin. Valmistajien luokitteluprosessiin liittyvän perinteisen osaamisen ansiosta tangot saavat tietyn fyysisen ulkomuodon, sillä ne luokitellaan halkaisijan ja kosteuden aiheuttamien laikkujen esiintymisen mukaan.

Ceylon Cinnamon ‐kanelin erottavat kassiakanelista sen voimakkaammat aromaattiset ominaisuudet ja makeus, jotka johtuvat Sri Lankan ilmastoon ja maatalouteen liittyvistä sekä kasvitieteellisistä olosuhteista. Sen kuori on pehmeää, paperimaisempaa ja ohutta. Ceylon Cinnamon ‐kaneli jalostetaan ja muotoillaan paremmin tangoiksi, jotka tuovat kanelin aistinvaraiset ominaisuudet selkeämmin esiin. Nämä erot takaavat, että Ceylon Cinnamon ‐kaneli on koostumukseltaan hienompaa ja kykenee säilyttämään nämä ominaisuudet paremmin pakkaamisen jälkeen – säilyvyysaika on suuremman kosteuspitoisuuden ansiosta kahdesta kolmeen vuotta.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Tuote-eritelmän täydellinen teksti on saatavissa internetissä Sri Lankan vienninedistämiskeskuksen SLEDB:n verkkosivustolla osoitteessa: http://pureceyloncinnamon.srilankabusiness.com/index.html.

(1) EUVL L 343, 14.12.2012, s. 1.